רוני דואני

ביוגרפיה

דואני נולדה בראשון לציון. היא החלה ללמוד ריקוד בגיל צעיר. בשנת 2001 התקבלה לקבוצת המעודדות של מכבי תל אביב ושנה לאחר מכן הוחתמה על חוזה בחברת פופ-ארט. במשך שנתיים למדה רוני פיתוח קול ומשחק וב-2004 יצא סינגל הבכורה שלה, "סופרסטאר", שהפך ללהיט גדול].
בפברואר 2005 התגייסה דואני לצה"ל, ושירתה כמש"קית הסברה בחיל החימוש. בתחילת שנת 2007 השיקה סדרת מוצרי קוסמטיקה בשם "U-GIRL", אשר מיועדים לנערות צעירות. נוסף על כך, באותה שנה דיבבה את דמותו של "האטר" בסרט "מעבר ליער".
רוני דואני היא אחותה של השחקנית יעל דואני. היא נשואה ומתגוררת בתל אביב. לבני הזוג בן ובת.

קריירה מוזיקלית

בשנת 2004 יצא אלבומה הראשון "עולם שלם בחוץ". השיר המפורסם והמוכר ביותר מתוך הדיסק היה "סופרסטאר". הלהיט נרכש, כמו רוב שיריה של רוני, מחברות בינלאומיות שכותבות שירי פופ ומוכרות אותם לאמנים שונים ממדינות שונות. כך קרה שאת השיר ביצעו מספר זמרות מסביב לעולם במספר שפות. השיר זכה להצלחה רבה ואף העניק לרוני את כינויה "רוני סופרסטאר".
באותה שנה השתתפה בפסטיגל ״לא יאומן כי פסטיגל״ עם השיר "נסיכת פופ" שזכה במקום הרביעי.
בין השירים באלבום ניתן היה למצוא מספר גרסאות עבריות ללהיטי פופ מחו"ל, הדואט "מאמינה בך" עם הראפר "הצל" והדואט "פועם בגללך" עם בוריס סולטאנוב, שהשתתף בתוכנית הטלוויזיה "כוכב נולד". כמו כן יצא במסגרת האלבום חידוש לשירו של אדם "סוד", שכתבה אלונה קמחי והלחין יזהר אשדות. הקליפ לשיר הופק במימון מסחרי, והיה גדוש בפרסומות לשטראוס וחברות אחרות. המועצה לשידורי כבלים ולווין, החליטה לצרף שקופית המבהירה כי מדובר בתכנים פרסומיים].
ביוני 2005 הוציאה דואני את אלבומה השני, "לא עוצרת", שנמכר בשני חלקים נפרדים. האלבום כלל את הלהיט "אדוני", שכתב והלחין עבורה עברי לידר. באותה שנה הופיעה רוני ב"פסטיגל גיבורי-על" ופתחה את אירועי המכביה. במרץ 2006 הוציאה את הסינגל "סוכריה" מהחצי השני של האלבום "לא עוצרת". השיר במקורו הוא שיר רוסי בשם "Moi Marmiladnii" ששרה הזמרת הרוסיה קטיה לייל. שיר זה, אף על פי שהפך ללהיט, זכה בתואר "השיר הגרוע של השנה" במצעד הפזמונים העברי השנתי ה'תשס"ו של גלגלצ. בהמשך אותה שנה הוציאה DVD שנקרא "על קצות האצבעות", ובו נכללו קטעים מצולמים בהם דואני מדגימה כיצד לבצע את כל ריקודיה, יחד עם כל הקליפים שלה.
באוקטובר 2007 הוציאה סינגל עם קליפ, שנקרא "צפוף". לאחר מכן, בחרה לצאת להפסקה מהעשייה המוזיקלית. לקראת סוף שנת 2008 היא כיכבה ב"פסטיגל-תפוס תפסטיגל". בינואר 2010 הוציאה את הסינגל "לא שם", ובמרץ את הסינגל "אל תוך הלילה".
בספטמבר 2010 הוציאה את הסינגל "אוהבת, עוזבת". באותה שנה שיחקה את מארי אנטואנט לצד טל מוסרי בפסטיגל, וזכתה במקום הראשון עמו עם השיר "שיר אהבה צרפתי".
באפריל 2013 הוציאה את "אוסף פרטי", פרויקט של גרסאות כיסוי ללהיטי הפופ העבריים של שנות השמונים. הסינגל הראשון מתוכו היה "ענוג" - גרסת כיסוי ללהיט של להקת "נוער שוליים" ולאחר מכן "שיר בכיף" שכתבו שמוליק קלוסקי וקורין אלאל, (במקור, בביצוע קורין אלאל) ו"אתמול" (במקור, של טובה גרטנר). ב-2014 הוציאה מחדש את האלבום בשם "אוספרטי". בינואר 2015 הוציאה את השיר "גוגו".

קריירה בטלוויזיה

בשנת 2004 הנחתה דואני את שתי עונותיה הראשונות של התוכנית "ג'ונגל", ואת התוכניות "מסטיק" ו"אחי! אחותי!" ששודרו בערוץ ניקלודיאון. בשנת 2005 שיחקה דואני בסדרה הקומית "בצפר" בתפקיד לירון. במהלך השנים 2007–2008 השתתפה דואני בעונה השלישית והרביעית של הסדרה "ראש גדול" ששודרה בערוץ הילדים ב-Yes.
ביולי 2010 חתמה דואני על חוזה הנחיה בערוץ הילדים עד סוף 2012.
בין השנים 2012– 2013 שיחקה דואני בעונה השנייה והשלישית של סדרת הנעורים "אליפים" את דמותה של "עדן". ב-2012 הנחתה את התוכנית "הקול נשאר במשפחה" ששודרה בערוץ הילדים לצידו של טל מוסרי, ואת "מה המצה?" ששודרה אף היא בערוץ הילדים לצידו של עודד פז.
בשנת 2012 הנחתה דואני את התוכנית "הכי בסטייל" יחד עם דנה פרידר, וכן הגישה יחד עם דנה פרידר וטל מוסרי את ששטוס.
בשנת 2014 החל שידור העונה הרביעית של תוכנית המציאות "המירוץ למיליון", בה דואני נטלה חלק יחד עם אחותה, יעל דואני. הזוג הודח מהתוכנית בהדחה השישית.

קריירה בתיאטרון

בשנת 2006 גילמה דואני את דמותה של "דורותי" בהפקה המחודשת של המחזמר "הקוסם!", עיבוד עברי לסיפור "הקוסם מארץ עוץ".
בשנת 2011 הופיעה רוני בתיאטרון היהלום בהצגה "סינדרלה". בחנוכה 2011 השתתפה דואני במחזמר "שכחו אותי בבית" המבוסס על סרט הקולנוע.
בשנת 2012 גילמה את דמותה של "טינקר בל" במחזמר "פיטר פן". בשנת 2013 שיחקה במחזה "שלושת המוסקטרים".
בינואר 2018 התראיינה דואני לאתר ynet והצהירה שעזבה את עולם המוזיקה והשירה, ופתחה מכון כושר.